Hiljem kodu poole sõites pidurdas minu ees sõitnud auto järsult. See on selline kiire liiklusega magistraal nagu umbes Pärnu maantee Laagri kandis, saarekesega eraldatud mitu rida liiklust. Foori sel kohal polnud, nii oli pidurdamine üsna ootamatu.  Õnneks aeglustasid käiku ka minu järel sõitnud autod. Nii me siis kõik seal seisime. Keegi ei hakanud paaniliselt signaalile suruma, näpuga meelekohta puurima ega teepeenart pidi mööda sõitma. Mitu rida liiklust mõlemis suunas ootas kannatlikult, kuni hanepere mitme tibuga tasa ja targu üle tee paterdas.